b'\n_START_ARTICLE_\nAura (symptom)\n_START_PARAGRAPH_\nAura er et sanseinntrykk av flyktig karakter som typisk gj\xc3\xb8r seg gjeldende i et kort tidsrom f\xc3\xb8r visse typer nevrologiske lidelser kommer til uttrykk, som for eksempel epilepsianfall, migreneanfall og klasehodepineanfall med mer. Aura som begrep blir spesielt benyttet om forstyrrende fenomener som gir ulike syn-, h\xc3\xb8rsel-, og/eller smaksfornemmelser. Mange tar aurafasen som et varsel p\xc3\xa5 at et anfall er i anmarsj, men aura kan ogs\xc3\xa5 opptre uten anfall. Hvor lenge aurafasen varer er imidlertid varierende.\n_START_SECTION_\nAdvarsel!\n_START_PARAGRAPH_\nDe som lider av migrene med aura skal ikke innta triptaner i aurafasen! Da virker ikke triptaner. I denne fasen befinner nemlig blod\xc3\xa5rene i hodet seg allerede i en krympet tilstand, og triptaner kan krympe dem ytterligere. Det kan i ytterste konsekvens \xc3\xb8ke risikoen for hjerneslag! I noen tilfeller vil allikevel enkelte leger anbefale pasienten \xc3\xa5 bruke et triptan i denne fasen, trolig fordi noen mener at faren er overdrevet eller at pasienten ikke tilh\xc3\xb8rer risikogruppen. Det er uansett to typer migrene man aldri skal ta triptaner i aurafasen med; migrene med hjernestammeaura (basilarismigrene) og hemiplegisk migrene.\n_START_SECTION_\nAura er sanseinntrykk\n_START_PARAGRAPH_\nAura kan komme til uttrykk som lysfenomener (for eksempel lysende sikksakk-linjer eller andre former av forstyrrende lys i synsfeltet), tunnelsyn, svarte (blinde) eller utydelige flekker i synsfeltet, flytende stjerner i synsfeltet, midlertidig blindhet og lyd\xc3\xb8mfintlighet med mer, men det kan ogs\xc3\xa5 manifestere seg som merkelige lukter, nummenhet, frykt, svimmelhet, f\xc3\xb8lelsen av \xc3\xa5 g\xc3\xa5 ved siden av seg selv med mye mer, og opplevelsen av \xc3\xa5 h\xc3\xb8re stemmer eller lyd som ikke finnes.\n_START_SECTION_\nVarighet\n_START_PARAGRAPH_\nAurafasen varer normalt i cirka 5\xe2\x80\x9360 minutter, men to studier fra henholdsvis 2013 og 2015 viser at omkring fjerdeparten av pasientene opplever at den kan vare signifikant lenger. Varighet ut over \xc3\xa9n time varierer imidlertid noe mellom de ulike fenomenene. Pasienter som f\xc3\xa5r synsforstyrrelser som varer mer enn \xc3\xa9n time utgj\xc3\xb8r cirka 6\xe2\x80\x9310\xc2\xa0%, mens pasienter med sensoriske forstyrrelser som varer mer enn \xc3\xa9n time utgj\xc3\xb8r 14\xe2\x80\x9327\xc2\xa0% og pasienter med dysfasiske forstyrrelser som varer mer enn \xc3\xa9n time utgj\xc3\xb8r 17\xe2\x80\x9360\xc2\xa0%.'